CHIC ร่วง 9% หลุดไอพีโอ 0.90 บ. ผู้บริหารยันกำไรปี 65 โตเท่าตัว!
CHIC รูดกว่า 9% หลุดราคาไอพีโอที่ 0.90 บ. ฟากผู้บริหารยันกำไรปี 65 โตกว่า 100% หลังการเปิดประเทศรับนักท่องเที่ยวต่างชาติเข้ามาทำให้กำลังซื้อของประชาชนฟื้นตัวดี
CHIC รูดกว่า 9% หลุดราคาไอพีโอที่ 0.90 บ. ฟากผู้บริหารยันกำไรปี 65 โตกว่า 100% หลังการเปิดประเทศรับนักท่องเที่ยวต่างชาติเข้ามาทำให้กำลังซื้อของประชาชนฟื้นตัวดี
1 ส.ค. 2565

ผู้สื่อข่าวรายงานว่า วันนี้ (1 ส.ค.65) ราคาหุ้น บริษัท ชิค รีพับบลิค จำกัด (มหาชน) หรือ CHIC ณ เวลา 16:24 น. อยู่ที่ระดับ 0.86 บาท ลบ 0.09 บาท หรือ 9.47% สูงสุดที่ระดับ 0.96 บาท ต่ำสุดที่ระดับ 0.85 บาท ด้วยมูลค่าการซื้อขาย 203.90 ล้านบาท

ทั้งนี้ ราคาหุ้น CHIC ปรับตัวลดลงอย่างหนักวันนี้หลุดราคาไอพีโอที่ระดับ 0.90 บาท หลังเข้ามาทำการซื้อขายในตลาดหลักทรัพย์เป็นวันที่ 2
ขณะที่ นายกิจจา ปัทมสัตยาสนธิ ประธานกรรมการบริหาร และประธานเจ้าหน้าที่บริหาร CHIC เปิดเผยว่า การเติบโตของรายได้รวมในปีนี้ คาดจะเติบโตที่ระดับ 10% ส่วนกำไรจะโตกว่า 100% หลังการเปิดประเทศรับนักท่องเที่ยวต่างชาติเข้ามา ทำให้กำลังซื้อของประชาชนฟื้นตัวดีตามลำดับ
ส่วนแนวโน้มผลประกอบการไตรมาส 2 มีทิศทางที่ดีขึ้นอย่างต่อเนื่อง โดยบริษัทมีคำสั่งซื้อล่วงหน้า หรือ แบ็กล็อก จากงานในกลุ่มโครงการมูลค่ารวมประมาณ 228 ล้านบาท ซึ่งจะทยอยรับรู้ในปีนี้
ขณะเดียวกันปัจจุบันยังอยู่ระหว่างเตรียมเสนอราคางานโครงการใหม่ จำนวน 2 โครงการ มูลค่างานอยู่ที่ประมาณ 40-50 ล้านบาทต่อโครงการ เบื้องต้น คาดว่าจะได้ข้อสรุปในเดือน ส.ค. และ ก.ย.นี้